নিজস্ব প্রতিবেদন : গ্যাস সিলিন্ডার লিক করে ভয়াবহ বিস্ফোরণ ঘটল বেহালায়। বেহালার বামাচরণ রায় রোডের একটি বাড়িতে রবিবার সকালে বিস্ফোরণটি ঘটে। বিস্ফোরণের জেরে জখম হয়েছেন ১ শিশু সহ মোট ৬ জন। আহতদের মধ্যে ৫ জনের অবস্থা আশঙ্কাজনক। প্রত্যক্ষদর্শীরা জানিয়েছেন, এদিন সকাল সাড়ে ৯টা নাগাদ আচমকাই বিকট শব্দে কেঁপে ওঠে গোটা এলাকা। বিস্ফোরণের পর সঙ্গে সঙ্গেই আগুন ধরে যায় বাড়িটিতে। বিস্ফোরণের তীব্রতায় উড়ে যায় বাড়ির ছাদ। ঘরের ভিতরের সব জিনিস বাইরে ছিটকে এসে পড়ে। বিস্ফোরণের সময় বাড়ির মধ্যেই ছিলেন বাড়ির ৬ সদস্য। এই ঘটনায় গুরুতর জখম হন তাঁরা। সঙ্গে সঙ্গেই তাঁদের হাসপাতালে নিয়ে যাওয়া হয়। আহতদের মধ্যে একজনকে অবশ্য প্রাথমিক চিকিত্সার পর ছেড়ে দেওয়া হয়েছে। তবে বাকি ৫ জন আহতের অবস্থা আশঙ্কাজনক। বর্তমানে তাঁরা বাঙুর ও এসএসকেএম হাসপাতালে চিকিত্সাধীন। বিস্ফোরণগ্রস্ত বাড়িটি আপাতত সিল করে দিয়েছে বেহালা থানার পুলিস।